

**Οι παρεμβάσεις του Ανδρέα Μιχαηλίδη**

**στη Σύσκεψη Υπουργών Αθλητισμού των ΑΜΚΕ**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης εκπροσώπησε την ΥΠΑΝ Αθηνά Μιχαηλίδου στη Σύσκεψη Υπουργών Αθλητισμού των Αγώνων Μικρών Κρατών Ευρώπης 2023 που έγινε στη Βαλέτα της Μάλτας, σήμερα Δευτέρα 29 Μαΐου 2023.

Στην παρέμβασή του ο Πρόεδρος του ΚΟΑ τόνισε ότι οι Αγώνες θα πρέπει να αποκτήσουν την αναγνώριση που τούς αρμόζει. Μίλησε για τις δυσκολίες που έχουν οι κορυφαίοι αθλητές και αθλήτριες μικροτέρων χωρών απέναντι σε αυτούς μεγαλυτέρων χωρών και πρότεινε ως ένα μέτρο άμβλυνσης του χάσματος τη διαφοροποίηση του συστήματος βαθμολόγησης και κατάταξης της Ευρωπαϊκής Ολυμπιακής Επιτροπής, δίνοντας για παράδειγμα αξία και στα αποτελέσματα των ΑΜΚΕ, καθώς εισηγήθηκε να παίρνουν βαθμούς για το ranking από τους Αγώνες αυτούς. Ο Ανδρέας Μιχαηλίδης επισήμανε ότι οι αθλητές και αθλήτριες μικροτέρων χωρών επηρεάζονται και όσον αφορά τις χορηγίες που λαμβάνουν, τονίζοντας ότι γι’ αυτό το λόγο ο ΚΟΑ έχει θεσπίσει τον Σχεδιασμό Υψηλής Επίδοσης, στον οποίο συμμετέχει και η ΚΟΕ.

Στο δεύτερο μέρος της Σύσκεψης συζητήθηκε το θέμα των ακαδημιών στα μικρά κράτη της Ευρώπης, με τον Πρόεδρο του ΚΟΑ να εστιάζει στις ενέργειες του Οργανισμού προς αυτή την κατεύθυνση. Συγκεκριμένα αναφέρθηκε στους Σχεδιασμούς ΕΣΥΑΑ και Προοπτικής που αφορούν νεαρούς αθλητές και αθλήτριες, αλλά και στο πρόγραμμα Αθλητισμός Για Όλους, ενώ τόνισε ότι ο ΚΟΑ επενδύει στον τομέα αυτό, χορηγώντας σε ετήσια βάση συγκεκριμένα ποσά στις Ομοσπονδίες για την ανάπτυξη των νέων.